Diari Oficial de la Generalitat Valenciana


Sumari del DOGV 6175, del 30-12-2009 (2009/14299)

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a l'empresa Terracota Pavimentos de Gres, SA, l'autorització ambiental integrada per a una indústria de fabricació de taulellets i taulells ceràmics al terme municipal d'Almassora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6175

Data del DOGV
:   30-12-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/14108


Data del document
:   17-12-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a l'empresa Terracota Pavimentos de Gres, SA, l'autorització ambiental integrada per a una indústria de fabricació de taulellets i taulells ceràmics al terme municipal d'Almassora. [2009/14012]  
Vistos els documents que consten en l'expedient 261/06 IPPC, instruït a instàncies de l'empresa Terracota Pavimentos de Gres, SA, a fi d'obtenir l'autorització ambiental integrada per a una indústria de fabricació de taulellets i taulells ceràmics, s'emet aquesta proposta de resolució de conformitat amb els següents  
Antecedents de fet  
Primer. Amb data 22 de desembre de 2006 Marcelino Colas González, en representació de l'empresa Terracota Pavimentos de Gres, SA, amb CIF X57247035 i domicili a la partida de Ramonet, s/n, d'Almassora (Castelló), va presentar al Registre Auxiliar del Centre de Tecnologies Netes una sol·licitud d'autorització ambiental integrada per a una indústria de fabricació de taulellets i taulells ceràmics, que es detalla en l'annex I.  
Es disposa de l'informe de compatibilitat urbanística emés per l'Ajuntament d'Almassora amb data 22 de novembre de 2006.   
Segon. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la documentació que acompanyava la sol·licitud.  
Tercer. Consten en l'expedient els informes del Servei de Protecció de l'Ambient Atmosfèric, del Servei de Residus Industrials, del Servei de Residus Urbans, de l'Àrea d'Avaluació Ambiental i de l'Ajuntament d'Almassora.  
Quart. Amb data 19 de juny de 2007 es va requerir a l'interessat que esmenara la documentació, la qual es va presentar amb data 10 de juliol de 2007.  
Cinqué. Amb data 27 de setembre de 2007 es va sotmetre a informació pública l'expedient de referència, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, i es va publicar l'anunci corresponent en el Diari Oficial de la Comunitat Valenciana (núm. 5608).   
Durant el període d'informació pública no es van presentar al·legacions al projecte en aquesta Conselleria, i en l'Ajuntament d'Almassora es va presentar una petició d'informació de la Demarcació Provincial de Carreteres, la qual va ser contestada pel mateix Ajuntament, que finalment es va pronunciar favorablement, i així consta en l'expedient certificat de la informació pública.  
Sisé. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Seté. Amb data 19 de febrer de 2008 l'Ajuntament d'Almassora va emetre un informe en què indicava l'adequació de la instal·lació a tots els aspectes ambientals de competència municipal.  
Huité. Amb data 31 de juliol de 2008 es va emetre la declaració d'impacte ambiental favorable, la qual s'ha incorporat a l'expedient.  
Nové. Així mateix, consten en l'expedient els informes de l'Àrea de Residus i del Servei de Protecció de l'Ambient Atmosfèric.  
Deu. Amb data 30 d'abril de 2008 es va concedir l'autorització ambiental integrada, amb el número 219-08/AAI/CV, a la part de la instal·lació en la qual es du a terme l'activitat fins ara autoritzada, basant-se en la llicència d'activitat i la resta d'autoritzacions sectorials concedides en el seu moment.  
Onze. Amb data 10 de desembre de 2008 es va citar a termini l'interessat per a fer el tràmit d'audiència.   
Dotze. Amb data 16 de desembre de 2008 la Comissió d'Anàlisi   
Ambiental Integrada va celebrar una sessió ordinària i va aprovar la proposta de resolució de l'expedient 261/06 IPPC de sol·licitud d'autorització ambiental integrada, promoguda per Terracota Pavimentos de Gres, SA.  
Fonaments de dret  
Primer. D'acord amb l'article 9 de la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, i els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer  
Concedir a Terracota Pavimentos de Gres, SA, l'autorització ambiental integrada per a una indústria de fabricació de taulellets i taulells ceràmics, que s'ha de dur a terme a l'establiment situat a la partida de Ramonet, s/n, d'Almassora (Castelló), referent al Projecte bàsic per a la sol·licitud de l'autorització ambiental integrada, Terracota Pavimentos de Gres, SA, visat en data 21 de desembre de 2006 i subscrit per Gerardo Vicent Sanahuja, la qual queda inscrita en el Registre General d'Instal·lacions IPPC de la Comunitat Valenciana amb el número 219-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
Els focus descrits en la documentació, i que per tant s'autoritzen, són els següents:  
Focus Descripció Procés associat  
F-01 Assecador 1 Assecatge de peces  
F-02 Assecador 2 Assecatge de peces  
F-03 Forn 1 Cocció  
F-04 Forn 2 Cocció  
F-05 Aspiració esmaltadores 1, 2 Aspiració pols  
F-06 Aspiració general premses Aspiració pols  
F-07 Aspiració premses neteja Aspiració pols  
F-08 Aspiració esmaltadores 1, 2   
i assecador 1 Aspiració pols  
F-09 Aspiració esmaltadores 3, 4 Aspiració pols  
F-10 Caldera Obtenció aigües sanitàries  
Els valors límit d'emissió per als focus canalitzats i la periodicitat de controls per part d'una ECMQA són els següents:  
  
\* \* \* \* \*  
  
(1) Per als focus d'origen en forns amb un cabal de gasos inferior a 3.000 Nm³/h, el valor límit de fluorurs pot ser de 30 mg/Nm³, sempre que el cabal màssic d'aquest contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, caldrà entregar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.   
(3) Queden exclosos del mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos del mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals de funcionament i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'ha de dur a terme un pla d'acció que permeta caracteritzar de manera representativa els nivells d'emissió de clor i plom dels focus que evacuen gasos procedents de forns de cocció.  
1.2. Control d'emissions per focus canalitzats  
1.2.1. Sistemes de depuració de partícules  
Almenys els focus que evacuen corrents de gasos provinents d'aspiracions de material pulverulent han de disposar de sistemes correctors de depuració de l'emissió a l'atmosfera. Així mateix, han de disposar també d'aquests sistemes correctors els focus associats als forns de cocció, sempre que siguen necessaris per al compliment dels límits d'emissió de partícules que estableix aquesta resolució.  
El funcionament adequat d'aquests sistemes correctors s'ha d'assegurar mitjançant el control i el registre continu almenys d'un paràmetre d'operació del sistema, que ha d'escollir l'empresa entre els tècnicament reconeguts o fonamentats, com ara la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge d'aquest paràmetre han de ser verificats per entitats col·laboradores de l'administració en matèria de qualitat ambiental i estar a disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra. Els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
b) Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
c) Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos de combustió en base seca i un contingut d'oxigen del 18% de O2.  
d) Els mesuraments de fluor s'han de fer amb sondes de material resistent a l'atac àcid, d'acord amb la norma ISO 15.713: 2006.  
1.3. Control de l'emissió de partícules per fonts difuses  
1.3.1. Emmagatzematge i manipulació de materials pulverulents  
L'emmagatzematge i la manipulació de materials pulverulents s'ha de fer en les condicions següents:  
a) Totes les operacions d'emmagatzematge i manipulació de materials pulverulents que entren al complex s'han de fer preferentment en naus tancades i amb sistema d'aspiració amb tractament posterior.  
b) S'han de tancar tots els sistemes de transport de matèries primeres pulverulentes a la fàbrica (cintes transportadores, catúfols, etc.).  
c) Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
- Operacions de càrrega i trituració de matèries primeres a granel.  
- Operacions d'emmagatzematge i descàrrega de grànul atomitzat.  
- Operacions d'emmagatzematge del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de fer en les condicions següents:  
a) Reducció de la resuspensió de pols causada per la circulació interna de vehicles, per a la qual cosa s'han de pavimentar els circuits adequats, s'han de mantenir netes les zones de circulació i s'hi ha de limitar la velocitat.  
b) Control a l'entrada i eixida del complex que assegure que els camions van coberts i tancats per a evitar vessaments. No es permetrà l'accés o l'eixida de la instal·lació a vehicles que no circulen coberts o tancats.  
2. Soroll  
L'activitat i les seues instal·lacions, durant el seu funcionament, no han de transmetre a possibles habitatges o immobles confrontants o pròxims, com també a l'exterior, nivells sonors superiors als que estableixen les Normes urbanístiques del Pla general municipal d'ordenació urbana vigent; l'annex II de la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors que estableix la Llei 7/2002 per a zones d'ús industrial són:  
Diürn Nocturn  
70 dB(A) 60 dB(A)  
Cada cinc anys, com a mínim, caldrà fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació, per a la qual cosa s'ha de mesurar el nivell de soroll en un nombre de punts representatius del perímetre, tant amb l'activitat en funcionament com parada (nivell de fons). Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.   
El titular ha de disposar d'un llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
Està prohibit, amb caràcter general, l'abocament directe o indirecte d'aigües (domèstiques, industrials o pluvials) susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa.  
3.1. Aigües residuals industrials  
Les aigües residuals generades en els processos de neteja de la instal·lació (seccions de preparació i aplicació d'esmalts) i en les proves de laboratori s'arrepleguen a través de canalons i són conduïdes fins a unes basses per a ser tractades posteriorment en la depuradora de què disposa l'empresa i ser sotmeses a un tractament per a l'eliminació de bor mitjançant intercanvi iònic en resina selectiva. Les aigües resultants són conduïdes a través d'una xarxa separativa a una arqueta d'abocament al clavegueram públic.  
L'empresa disposa de permís d'abocament a la xarxa municipal de sanejament d'Almassora (Castelló) de data 6 de novembre de 2006.  
Els llots obtinguts s'emmagatzemen en una bassa des d'on són retirats directament per un gestor autoritzat. Les purgues de resina d'intercanvi s'emmagatzemen en una bassa des d'on són retirades per un gestor autoritzat.  
El titular de l'activitat està obligat a portar el manteniment adequat de les basses o depòsits d'acumulació de les aigües residuals de manera que en quede assegurada la impermeabilitat i l'estanquitat al llarg del temps.  
La línia o línies d'aigua de l'activitat susceptibles de generar abocaments d'aigües residuals no han de disposar de cap sistema de desguàs capaç de generar un abocament continu o discontinu, ni directe ni indirecte, al domini públic hidràulic.  
3.2. Aigües residuals sanitàries i aigües pluvials  
Les aigües sanitàries són enviades mitjançant una canonada independent a la mateixa arqueta d'abocament que les aigües residuals industrials depurades.  
Les aigües pluvials arreplegades a la part oest de la nau industrial són conduïdes a una bassa d'emmagatzematge soterrada connectada a la canalització de les aigües residuals industrials depurades.  
Les aigües pluvials arreplegades a la nau industrial són conduïdes a la canalització de les aigües residuals industrials depurades i enviades a la mateixa arqueta d'abocament que les anteriors.  
Les arreplegades a la zona sud de la nau industrial són conduïdes a una segona arqueta d'abocament.  
Caldrà presentar a la Direcció General per al Canvi Climàtic el certificat de connexió dels abocaments a la xarxa de clavegueram, indicant-hi la data de connexió, emés per l'Ajuntament d'Almassora.   
3.3. Control  
L'empresa ha de dur a terme un pla d'autocontrol de l'abocament mitjançant el qual ha de fer una sèrie de controls analítics de l'abocament i el seguiment del funcionament de la depuradora com a justificació del compliment dels límits d'evacuació al clavegueram.  
S'ha d'establir el següent pla d'autocontrols analítics sobre l'abocament, en el qual s'han de caracteritzar els paràmetres que s'indiquen a continuació, si bé aquests poden incrementar-se amb aquells altres que es consideren oportuns d'acord amb cada cas particular, amb la següent periodicitat inicial que podrà anar adequant-se segons l'evolució de la qualitat dels abocaments, a determinació de l'EPSAR:  
  
Les mostres han de ser integrades durant 24 hores, i s'han de prendre en l'arqueta de registre. Les anàlisis han de ser efectuades per un laboratori homologat, entenent per tal els corresponents a empreses col·laboradores dels organismes de conca en matèria de control d'abocaments, d'acord amb el que estableix l'Ordre 985/2006 del Ministeri de Medi Ambient.  
Els resultats de les esmentades anàlisis s'han de remetre a l'Entitat Pública de Sanejament d'Aigües Residuals de la Comunitat Valenciana, amb la periodicitat que estableix el pla d'autocontrol, juntament amb l'acta de presa de mostres del laboratori.   
La durada d'aquests controls analítics estarà determinada pel manteniment dels valors de l'abocament dins dels límits i de les condicions que estableix aquesta resolució. L'Entitat Pública de Sanejament d'Aigües Residuals de la Comunitat Valenciana és la que ha de determinar la variació de la freqüència dels controls i, si escau, la seua finalització.  
Cal actuar segons el que s'ha especificat en projecte, de manera que es garantisca la inexistència d'abocament d'aigües residuals al domini públic hidràulic (abocament zero).  
El titular ha de mantenir tots els abocaments generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic, i ha de presentar davant de l'òrgan competent per a l'atorgament de l'autorització ambiental integrada un certificat de connexió dels abocaments d'aigües residuals emés pel titular de la xarxa de sanejament. Així mateix, ha de constar en l'expedient un informe emés per l'ens encarregat de la gestió de la depuradora de destinació, en el qual es pronuncie expressament de manera favorable a la connexió de l'abocament de l'esmentada activitat, indicant-hi expressament que aquests abocaments són compatibles amb el compliment dels valors límit d'emissió que fixa l'autorització d'abocament de la depuradora, tant des del punt de vista del volum com per la qualitat de l'influent.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), "està prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia", i s'incoarà, si escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic, si escau.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
4. Protecció del sòl i de les aigües subterrànies  
Queda prohibit l'abocament a qualsevol llit, sòl o subsòl que puga deteriorar la qualitat de les aigües, sense tenir l'autorització de la Confederació Hidrogràfica del Xúquer.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl que requereix l'article 3.1 del Reial decret 9/2005, sense perjudici que posteriorment es puguen requerir al titular de l'activitat informes complementaris o periòdics més detallats, tal com preveuen els punts 3 i 4 de l'article 3 de l'esmentat reial decret.  
Respecte als depòsits soterrats de fueloil, donats de baixa en 1988, dels quals s'utilitza un per a l'emmagatzematge d'aigua i un altre està en desús, el titular ha de preveure dur a terme l'extracció de residus i la neteja del depòsit, com també la realització de la prova d'estanquitat. Aquests aspectes s'han de tenir en compte a fi de verificar una possible contaminació del sòl, sobretot en el cas que el depòsit haja de ser desmantellat i excavada la terra adjacent, i en aquest cas caldrà controlar i, si escau, analitzar la possible afecció, els resultats de la qual han de comunicar-se a la Direcció General per al Canvi Climàtic.  
5. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Terracota Pavimento de Gres, SA, per a la producció dels residus perillosos següents, sempre que la seua capacitat de generació anual siga de l'ordre de magnitud que es detalla a continuació i la producció de producte acabat a les instal·lacions del centre productiu detallat en l'annex I siga aproximadament de 2.673.000 m²/any.  
  
\* \* \* \* \*  
  
L'empresa està inscrita en el Registre de Petits Productors de Residus Perillosos de la Comunitat Valenciana per a la instal·lació objecte d'aquesta autorització.  
Els residus s'han d'entregar a un gestor autoritzat per a aquesta activitat, tal com consta en el projecte.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, així com el número de document de control i seguiment utilitzat, si escau, i el gestor a qui s'entrega el residu.  
Cada quatre anys s'ha d'elaborar un pla de prevenció i reducció de residus perillosos que s'ha de presentar en la Direcció General per al Canvi Climàtic. El Pla de prevenció i reducció de residus, d'acord amb l'article 45 de la Llei 10/2000, de 12 de desembre, de Residus de la Comunitat Valenciana, ha d'incloure com a mínim les previsions relatives als objectius de reducció i valorització de residus, indicant-hi la quantificació, les mesures previstes per a aconseguir-los i el sistema d'avaluació i control de consecució dels objectius.  
Les autoritzacions i la resta de requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
D'acord amb la Llei 10/2000, de 12 de desembre, de residus de la Comunitat Valenciana, està prohibida la mescla o dilució de residus que en dificulte la gestió. Per tant, els residus generats a la instal·lació diferents dels propis del procés productiu (per exemple, residus del manteniment de les instal·lacions del laboratori si són d'una altra naturalesa, llots de fosses sèptiques, aigües sanitàries, etc.) en cap cas podran mesclar-se per a ser gestionats posteriorment amb llots i suspensions aquoses que contenen materials ceràmics.  
6. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident a les instal·lacions que comporte un funcionament anòmal i en pot resultar l'incompliment dels límits imposats, s'haurà de comunicar immediatament aquesta situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
- Les causes de l'incident.  
- L'hora en què es va produir i la durada.  
- Les característiques de l'emissió o abocament.  
- Les mesures correctores adoptades.  
- L'hora i la forma en què es va comunicar el succés.   
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14225: 1996.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Declaració d'impacte ambiental  
S'han de complir les condicions imposades per la declaració d'impacte ambiental emesa per la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge sobre el projecte objecte d'aquesta autorització, en data 31 de juliol de 2008.   
8. Altres condicions  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic i en els seus annexos en els aspectes que no fixa aquesta resolució.  
S'han de complir totes les disposicions aplicables per a garantir la protecció de la salut de les persones.  
En el control inicial s'ha de comprovar que s'han aplicat les mesures que preveu el projecte.  
Les condicions del centre de treball s'han d'ajustar als requisits que fixa el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball (BOE número 97, de 23 d'abril de 1997).  
9. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa l'ampliació, el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
- Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
- Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
- Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 17 de desembre de 2008.- El director general per al Canvi Climàtic: Jorge Lamparero Lázaro.  
Annex I  
Característiques del projecte  
L'empresa peticionària, Terracota Pavimentos de Gres, SA, es dedica a la fabricació de productes de paviment de gres al terme municipal d'Almassora (Castelló), per a la qual cosa l'empresa disposa de dues línies de producció de taulellet per monococció, amb una capacitat de producció de 2.673.000 m²/any.  
La matèria principal del procés és la terra atomitzada. El transport d'argila es fa mitjançant cintes transportadores i elevadors de catúfols. Totes aquestes operacions es fan en una nau tancada.  
Una vegada premsada l'argila atomitzada, passa a l'assecador on perd humitat i se li confereix una lleugera consistència per a ser transportada a la línia d'esmaltadura, on s'aplica a les peces l'engalba, l'esmalt, les serigrafies i la frita granulada, segons el model.   
La cocció es fa amb forns monoestrat de corrons. Una part del fum procedent de la cocció s'emet a l'exterior i una altra part es recircula cap a un assecador túnel de vagonetes per a assecar les peces abans de reintroduir-les al forn.  
Les emissions que es produeixen durant el funcionament són partícules sòlides i gasos de combustió. L'empresa disposa d'un total de 10 focus canalitzats d'emissió de contaminants a l'atmosfera, que corresponen als dos assecadors, els dos forns, la caldera i els cinc focus dels sistemes d'aspiració d'esmaltadores i premses proveïts de filtres de mànegues.  
L'aigua utilitzada procedeix de la xarxa d'abastiment de l'Ajuntament d'Almassora.  
Les aigües residuals industrials es generen en els processos de neteja de la instal·lació, fonamentalment en les seccions de preparació i aplicació d'esmalts, com també en les proves de laboratori. Aquestes aigües s'arrepleguen mitjançant canalons i es destinen a unes basses, on posteriorment es tracten amb un tractament fisicoquímic. Després són sotmeses a un procés d'eliminació de bor mitjançant intercanvi iònic en una resina selectiva de bor. Finalment, les aigües depurades desguassen a la xarxa de clavegueram municipal. Les purgues de la resina d'intercanvi i els llots i solucions aquoses generats en la depuradora s'emmagatzemen en les basses des d'on són retirats per un gestor autoritzat.  
L'aigua procedent de la refrigeració de les premses s'emmagatzema en una bassa per a ser reutilitzada mitjançant circuit tancat. Una vegada a l'any es buida el circuit i s'aboca al clavegueram municipal.  
Les aigües pluvials que cauen sobre les cobertes de les naus i les arreplegades a la part oest de la parcel·la són conduïdes fins a la canalització de les aigües residuals industrials depurades. Les aigües pluvials arreplegades a la zona sud de la parcel·la són conduïdes a una segona arqueta d'abocament de la xarxa municipal de clavegueram.  
L'empresa està inscrita en el Registre de Petits Productors Perillosos de la Comunitat Valenciana.